TU เปิดไลน์เครื่องจักรผลิต “ยูนีกโบน” ผงแคลเซียมจากกระดูกทูน่า เพิ่มความคุ้มค่าทรัพยากร
TU เปิดไลน์เครื่องจักรผลิต "ยูนีกโบน" ผงแคลเซียมจากกระดูกทูน่า เพิ่มความคุ้มค่าทรัพยากร
14 ม.ค. 2564

บริษัท ไทยยูเนี่ยน อินกรีเดียนท์ จำกัด ในเครือ บริษัท ไทยยูเนี่ยน กรุ๊ป จำกัด (มหาชน) หรือ TU ตอกย้ำความมุ่งมั่นคอนเซ็ปต์ซีโร่เวสต์ (zero waste) ด้วยนวัตกรรม ใช้ประโยชน์สูงสุดจากปลาทั้งตัว เพื่อรักษาทรัพยากรทางทะเลอันล้ำค่า ได้เปิดตัวผลิตภัณฑ์ใหม่ ยูนีกโบน (UniQTM BONE) ผงแคลเซียมบดละเอียดจากกระดูกปลาทูน่า
โดยยูนีกโบน สามารถนำไปใช้ได้ในหลากหลายผลิตภัณฑ์ ไม่ว่าจะเป็นในรูปของอาหาร แคปซูล อัดเม็ด หรือเป็นสารอาหารเพิ่มลงในอาหารและผลิตภัณฑ์เสริมสำหรับสัตว์เลี้ยง ด้วยคุณลักษณะที่เป็นผงละเอียด ไม่มีกลิ่นรสจึงไม่เปลี่ยนแปลงรสสัมผัสในผลิตภัณฑ์นั้นๆ โดยไทยยูเนี่ยนได้เปิดไลน์เครื่องจักรการผลิตใหม่ในโรงงานสงขลา แคนนิ่ง ที่จังหวัดสงขลา
ทั้งนี้ ยูนีกโบน เป็นผลิตภัณฑ์ใหม่ของ บริษัท ไทยยูเนี่ยน อินกรีเดียนท์ จำกัด ซึ่งเริ่มต้นจากการผลิตน้ำมันปลา ยูนีกโบน ยังอุดมไปด้วยสารอาหารที่ดีต่อกระดูก ผลิตจากวัตถุดิบธรรมชาติ โดยไม่ใส่สารเติมแต่งใด เพิ่มเติม ผ่านกระบวนการผลิตที่สามารถคงคุณค่าของสารอาหารไว้ได้อย่างครบถ้วน
ด้าน นายธีรพงศ์ จันศิริ ประธานเจ้าหน้าที่บริหาร TU เปิดเผยว่า นอกจากไทยยูเนี่ยนจะให้ความสำคัญกับการผลิตสินค้าคุณภาพที่ดีที่สุดให้กับผู้บริโภคทั่วโลกแล้ว เรายังให้ความสำคัญกับนวัตกรรมอีกด้วย และเรามีการพัฒนาเทคโนโลยีขั้นสูงอย่างต่อเนื่องเพื่อใช้ในการผลิตอาหารและอาหารเสริม สอดรับกับความมุ่งมั่นของบริษัทในการดูแลความเป็นอยู่ของผู้คนและท้องทะเลไปพร้อมกัน  อีกทั้งยังตอบโจทย์ความต้องการของผู้บริโภคที่ใส่ใจสุขภาพมากยิ่งขึ้น โดยเริ่มต้นที่สารอาหารที่มีคุณค่า
ขณะที่ ลีโอนาดัส คูลเลน กรรมการผู้จัดการ บริษัท ไทยยูเนี่ยน อินกรีเดียนท์ จำกัด เผยมีความยินดีที่ได้เปิดตัวผลิตภัณฑ์แรกจากไลน์การผลิตใหม่ในจังหวัดสงขลา ยูนีกโบน ผลิตจากวัตถุดิบสดใหม่ ตามรอยธุรกิจน้ำมันปลาบริสุทธิ์ของบริษัทฯ ในการใช้ประโยชน์สูงสุดจากทุกส่วนของปลา ผงแคลเซียมจากกระดูกปลาทูน่านี้นับเป็นผลิตภัณฑ์แรกที่เราเปิดตัว ซึ่งเรายังมีผลิตภัณฑ์ใหม่ๆ อีกหลายตัวในแผนธุรกิจของเราที่จะทำการตลาดต่อไป
อนึ่ง จากผลสำรวจพบว่าปริมาณแคลเซียมที่บริโภคโดยเฉลี่ยในหลายประเทศมีระดับที่ต่ำกว่าปริมาณที่แนะนำ ซึ่งบ่อยครั้งทำให้ไม่สามารถได้รับแคลเซียมในปริมาณที่เพียงพอจากการรับประทานอาหารตามปกติ  ยูนีกโบน จึงเป็นตัวเลือกที่สามารถช่วยให้ผู้บริโภคได้รับปริมาณแคลเซียมให้เพียงพอในละวัน โดยยูนีกโบนมีปริมาณแคลเซียมและฟอสฟอรัสในสัดส่วน 2 ต่อ 1 ในรูปของไฮดรอกซีแอปาไทต์ธรรมชาติ ซึ่งมีโครงสร้างเหมือนกระดูกและฟันของคน และยังมีปริมาณคอลลาเจนถึง 17% ที่เกิดขึ้นเองในวัตถุดิบธรรมชาติ นอกจากนี้จากการศึกษายังพบว่ากระดูกปลาทะเลยังเป็นแหล่งแคลเซียมที่ร่างกายสามารถดูดซึมมาใช้ในร่างกายได้ดี
อย่างไรก็ดี ยูนีกโบนยังถูกต้องตามกำหนดฮาลาลและโคเชอร์ และสามารถวางจำหน่ายทั่วโลกได้ตั้งแต่มกราคม 2564 นี้เป็นต้นไป